Diari Oficial de la Generalitat Valenciana


Sumari del DOGV 7832, del 20-07-2016 (2016/5680)

ORDRE 15/2016, de 12 de juliol, de la Vicepresidència i Conselleria d'Igualtat i Polítiques Inclusives, per la qual s'autoritza el personal al seu servei per a la utilització de sistemes de codi segur de verificació (CSV), com a firma electrònica en els actes administratius de la Vicepresidència i Conselleria.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7832

Data del DOGV
:   20-07-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/5680


Data del document
:   12-07-2016

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives

ORDRE 15/2016, de 12 de juliol, de la Vicepresidència i Conselleria d'Igualtat i Polítiques Inclusives, per la qual s'autoritza el personal al seu servei per a la utilització de sistemes de codi segur de verificació (CSV), com a firma electrònica en els actes administratius de la Vicepresidència i Conselleria. [2016/5680]  
La Llei 11/2007, de 22 de juny, d'Accés Electrònic dels Ciutadans als Serveis Públics, estableix importants regles respecte de la identificació electrònica de les Administracions Públiques i l'autenticació de l'exercici de la seua competència. En particular, l'article 18, preveu la utilització per cada Administració Pública, en l'actuació administrativa automatitzada, d'un codi segur de verificació que permeta la comprovació de la integritat dels documents accedint a la seu electrònica corresponent. Al seu torn, l'article 19, disposa que la identificació i autenticació de l'exercici de la competència de l'Administració Pública, òrgan o entitat actuant, quan utilitze mitjans electrònics, es realitzarà mitjançant firma electrònica del personal al seu servei.  
  
D'altra banda, el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana, en els seus articles 59 i 60 estableix com a requisits per a considerar autèntica una còpia electrònica de document administratiu electrònic o de document en suport no electrònic, que la còpia electrònica esmentada siga autoritzada mitjançant firma electrònica. Alhora, l'article 61 estableix, per al supòsit de còpies realitzades en paper de documents administratius emesos per mitjans electrònics i firmats electrònicament, que tindran la consideració de còpies autèntiques, sempre que s'incloga la impressió d'un codi generat electrònicament o altres sistemes de verificació que permeten contrastar la seua autenticitat, mitjançant l'accés al document electrònic corresponent en la seu electrònica de la Generalitat  
Finalment, l'article 80 de l'esmentat Decret especifica que l'aplicació del sistema de codi segur de verificació requerirà la seua aprovació per ordre de la conselleria responsable del procediment corresponent, amb un informe previ preceptiu i vinculant de la conselleria que tinga assignades les competències de la Generalitat en matèria d'administració electrònica.  
Donat el volum d'actes administratius que s'han de signar i notificar per la Vicepresidència i Conselleria d'Igualtat i Polítiques Inclusives, la utilització del sistema de codi segur de verificació (CSV) proporcionaria una major eficiència en la gestió, tenint en compte l'estalvi en temps, recursos humans i materials.  
Per tot això, en virtut de la normativa citada, i amb un informe previ de la Direcció General de Tecnologies de la Informació i les Telecomunicacions,  
  
  
ORDENE  
  
Primer. Objecte  
La present Ordre té per objecte autoritzar el personal al servei de la Vicepresidència del Consell i Conselleria d'Igualtat i Polítiques Inclusives per a la utilització de sistemes de codi segur de verificació com a firma electrònica en qualssevol actes resolutoris, de tràmit o mera comunicació que requerisquen la seua firma en els procediments i actuacions administratives en l'àmbit de la seua competència.  
  
Segon. Àmbit d'Aplicació  
El sistema de codi segur de verificació s'aplicarà a les actuacions administratives que es relacionen en l'annex I de la present Ordre.  
  
Mitjançant Resolució de la Sotssecretaria de la Vicepresidència i Conselleria d'Igualtat i Polítiques Inclusives, es podran incorporar nous procediments a què serà aplicable el codi segur de verificació.  
  
  
Tercer. Definició, descripció i mecanisme de generació del Codi Segur de Verificació  
S'entén per Codi Segur de Verificació (CSV) el sistema de firma electrònica vinculat a l'Administració Pública, òrgan o entitat i, si és el cas, a la persona firmant del document, que permet comprovar la integritat del document mitjançant l'accés a la seu electrònica corresponent.  
  
El CSV es compon de 27 caràcters: 24 caràcters alfanumèrics dividits en una estructura de tres blocs de 8 caràcters alfanumèrics. Entre cada bloc s'inclourà el separador «-». L'alfabet utilitzat és el compost pel conjunt de caràcters de la «A» a la «Z» i del «0» al «9», eliminant de la generació el dígit zero i la lletra «O» majúscula per a millorar la seua llegibilitat.  
El CSV es generarà mitjançant un algoritme que garantisca el seu caràcter únic, el qual s'aprovarà mitjançant instrucció de l'òrgan directiu competent en matèria d'administració electrònica i es publicarà en la seu electrònica de la Generalitat https://sede.gva.es  
El CSV es generarà de la manera següent:  
a) S'obtindrà l'hora del sistema en mil·lisegons. Açò proporcionarà una cadena de 15 caràcters.  
b) Es generarà un número aleatori de 21 dígits.  
c) Es compondrà una cadena numèrica per concatenació dels dos elements anteriorment generats.  
d) Sobre el número anterior s'aplicarà una taula de transformació que realitze un xifrat i convertisca la cadena numèrica d'entrada en una cadena de 24 caràcters alfanumèrics.  
e) S'eliminaran per usabilitat els caràcters corresponents al dígit zero i a la lletra «O» majúscula i se separaran els 24 dígits en tres blocs de 8 caràcters mitjançant el caràcter «?». Els 27 caràcters resultants formaran el CSV.  
f) En cas d'obtenir un CSV ja existent en el sistema, vinculat a un altre document, es repetirà el procés començant amb l'apartat a de l'algoritme.  
En tot cas, el CSV serà custodiat per l'aplicació responsable de la tramitació o, si és el cas, el sistema responsable de la firma. S'aplicaran les mesures de seguretat oportunes, que asseguren la seua inalterabilitat.  
  
  
Quart. Òrgan responsable de l'aplicació del sistema  
La direcció general competent en matèria de tecnologies de la informació serà la responsable de la gestió tecnològica de les infraestructures i aplicacions necessàries per al seu ús.  
En tot cas, la direcció general en l'àmbit de competència de la qual es tramite l'acte administratiu serà la responsable de l'ocupació correcta del CSV, que vincularà a l'òrgan i, si és el cas, a la persona firmant, sempre que siga possible la verificació de la integritat del document electrònic, mitjançant l'accés del ciutadà a la seu electrònica de la Generalitat.  
  
Cinquè. Seu electrònica a què poden accedir els interessats per a la verificació del contingut de l'actuació o document  
La integritat dels documents electrònics autenticats mitjançant CSV podrà comprovar-se mitjançant l'accés directe i gratuït a la seu electrònica de la Generalitat https://sede.gva.es, en la secció corresponent als sistemes de verificació de firma.  
  
Sisè. Termini de disponibilitat del sistema de verificació  
El CSV estarà disponible als efectes de comprovació fins que no s'acorde la destrucció dels documents sobre els quals s'haja emès d'acord amb la normativa que siga aplicable o per decisió judicial.  
  
  
  
DISPOSICIÓ ADDICIONAL  
  
Única. Incidència pressupostària  
La present ordre no comporta increment de cap despesa ni té incidència pressupostària per a la Generalitat.  
  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 12 de juliol de 2016  
  
La vicepresidenta del Consell  
i consellera d'Igualtat i Polítiques Inclusives  
MÓNICA OLTRA JARQUE  
  
  
ANNEX I  
  
1. En el marc de la Llei 39/2006, de 14 de desembre, de promoció de l'autonomia personal i atenció a les persones en situació de dependència, i la normativa autonòmica de desenvolupament:  
- Resolucions del Programa Individual d'Atenció de prestacions econòmiques i de serveis; revisions del PIA.  
- Resolucions de Grau de dependència; Revisions de Grau; Resolucions d'inadmissió.  
- Resolucions de fi de procediment, arxiu, revocació.  
- Resolucions de retroactivitat.  
- Acords d'inici.  
- Notificacions i requeriments en matèria de dependència.  
2. Resolució anual de revisió de taxa en les matèries pròpies de cada Direcció General de la Vicepresidència i Conselleria d'Igualtat i Polítiques Inclusives, d'acord amb el Decret Legislatiu 1/2005, de 25 de febrer, del Consell de la Generalitat, pel qual s'aprova el Text Refós de la Llei de Taxes de la Generalitat.  
3. Resolucions de concessió de plaça pública a persones majors en Residències i Centres de Dia, atenent a la Llei 5/1997, de 25 de juny, per la qual es regula el Sistema de Serveis Socials en l'àmbit de la Comunitat Valenciana.  
4. Concessions anuals de Vacacions Socials, en virtut de la sol·licitud publicada en la pàgina web de la Vicepresidència i Conselleria d'Igualtat i Polítiques Inclusives (http://www.inclusio.gva.es/web/mayores/vacaciones-socialesb89), així com del contracte administratiu corresponent.  
5. Concessions anuals de Termalisme, atenent a l'Orde 3/2016, de 17 de febrer, de la vicepresidència del Consell i Conselleria d'Igualtat i Polítiques Inclusives, per la qual s'estableixen les bases reguladores de la concessió de places per a estades en balnearis de la Comunitat Valenciana (Programa Termalisme Valencià), i a la convocatòria anual.  
  
6. Concessions de targeta del major, segons el Decret 39/2012, de 2 de març, del Consell, pel que crega la Targeta del Major.  
7. Resolucions de bo residència, centre de dia i bo respir, atenent a l'Orde 7/2016, de 7 d'abril, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió de subvencions relatives al programa Bono Respir i subvencions per a finançar estades en centres de dia per a persones dependents i en residències de tercera edat, així com a la convocatòria anual.  
  
8. Resolució de Grau de Discapacitat; Revisions de Grau (Reial Decret 1971/1999, de 23 de desembre, i Orde de la Conselleria de Benestar Social, de 19 de novembre de 2001, que estableix el procediment per al reconeixement, declaració i qualificació del grau de discapacitat en l'àmbit de la Comunitat Valenciana).  
9. Resolució de concessió i assignació de plaça en centres (Centres d'Atenció Primerenca, Centres Ocupacionals, Centres de Rehabilitació i Integració Social, Centres de Dia, Residències i Vivendes Tutelades) i notificacions referides a aquests ingressos (Simetta). (Llei 5/1997, de 25 de juny, per la qual es regula el Sistema de Serveis Socials en l'àmbit de la Comunitat Valenciana, i Llei 11/2003, de 10 d'abril, de la Generalitat, sobre l'Estatut de les persones amb discapacitat).  
  
10. Resolucions en matèria de subvencions i ajudes públiques (Orde 1/2016, de 20 de gener, de la Vicepresidència i Conselleria d'Igualtat i Polítiques Inclusives per la qual s'estableixen les bases reguladores per a la concessió d'ajudes i subvencions en matèria d'atenció a persones amb diversitat funcional, promoció de l'autonomia personal i de l'accessibilitat):  
a) Subvenció per al manteniment de centres d'atenció social a les persones amb diversitat funcional.  
b) Subvenció per al desenvolupament de programes i serveis de promoció d'autonomia personal de persones amb diversitat funcional.  
c) Ajudes personals per a la promoció de l'autonomia personal.  
d) Ajudes personals per a l'atenció especialitzada residencial de persones amb diversitat funcional.  
e) Subvencions per a la millora de les condicions d'accessibilitat al medi físic.  
f) Subvencions per a finançar projectes d'inversió en equipament i obres en centres d'atenció a persones amb diversitat funcional.  
  
11. Concessió de Targeta de persona amb discapacitat, a sol·licitud de l'interessat (Orde 3/2010, de 26 de març, de la Conselleria de Benestar Social, per la qual es crea la Targeta acreditativa de la condició de persona amb discapacitat).  
12. Resolucions en matèria de subvencions i ajudes públiques (Orde 13/2016, de 31 de maig, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió d'ajudes a entitats sense ànim de lucre per a finançar programes de suport a la igualtat en la diversitat:  
a) Subvenció per al desenvolupament de programes per a la igualtat i la inclusió del poble gitano.  
b) Subvenció per al desenvolupament de programes per a la igualtat de lesbianes, gais, transsexuals, bisexuals i intersexuals.  
c) Subvenció per al desenvolupament de programes de famílies  
d) Subvenció per al desenvolupament de programes de defensa i promoció de la diversitat familiar.  
e) Subvenció per al desenvolupament de programes per a l'atenció a les víctimes de violència d'odi.  
13. Resolucions per al reconeixement de la condició de família nombrosa (Orde de 21 de setembre de 2007, de la Conselleria de Benestar Social, sobre títol i carnet de família nombrosa expedits a la Comunitat Valenciana)  
14. Resolucions en matèria de reconeixement de la condició de família monoparental (Decret 179/2013, de 22 de novembre, del Consell, pel qual es regula el reconeixement de la condició de família monoparental a la Comunitat Valenciana)  
15. Sol·licitud i procediment de concessió de la Renda garantida de Ciutadania, regulada en la Llei 9/2007, de 12 de març, de la Generalitat, de Renda Garantida de Ciutadania, i normativa de desplegament.